**שאנגחאי מאסטרס** (בסינית: **上海大師賽**, ידוע גם בשם **שאנגחאי רולקס מאסטרס** מטעמי חסות) הוא טורניר טניס גברים הנערך מדי שנה בתחילת אוקטובר באצטדיון צ'יג'ונג ברובע מינהאנג שבשאנגחאי, סין. הטורניר, המשוחק על משטח קשה, הוא השמיני מתוך תשעת טורנירי המאסטרס של סבב ה-ATP, והיחיד שלא נערך באירופה או בצפון אמריקה.

פורמט
-----

הטורניר משוחק על פני שמונה ימים בתחילת אוקטובר. בטורניר היחידים משתתפים 56 שחקנים (מהם 7 המעפילים מטורניר המוקדמות, ו-8 מדורגים שעוברים אוטומטית לסיבוב השני), ובטורניר הזוגות משתתפים 24 צמדים (גם כאן ישנם 8 מדורגים המעפילים אוטומטית לסיבוב השני).

כל משחקי היחידים משוחקים בפורמט של הטוב משלוש מערכות עם שובר שוויון בכול אחת מהמערכות, ואילו במשחקי הזוגות משחקים שתי מערכות עם שובר שוויון, שלאחריהן - במקרה של תיקו במערכות - משוחק שובר שוויון על כל המשחק.

כמו שאר טורנירי המאסטרס בסבב ה-ATP, כך גם מאסטרס שאנגחאי מעניק 1000 נקודות דירוג למנצחים בטורנירי היחידים והזוגות. נכון לתחרות ב-2018, חולקו פרסים בסך כולל של $9,219,970.

קומפלקס הטניס
-------------

אצטדיון צ'יג'ונג ב-2008
כל המשחקים נערכים בארנת צ'יג'ונג, שבו שוחק גביע המאסטרס בטניס (Tennis Masters Cup, כיום נקרא גמר ה-ATP) בין השנים 2005–2008. המשטח במגרשים הוא משטח קשה, ספציפית מסוג דקו-טרף (DecoTurf).

במקור נבנתה הארנה בין השנים 2004 ל-2005 על מנת לארח את גביע המאסטרס בטניס, לאחר ששאנגחאי זכתה במכרז בחוזה לשלוש שנים (2005–2007), שהוארך מאוחר יותר אף לשנה רביעית. האתר תוכנן להפוך להיות קומפלקס הטניס הגדול ביותר באסיה, בזכות אצטדיון מרכזי בן 15,000 מושבים. האצטדיון המרכזי כולל גג נפתח, שמורכב משמונה לוחות פלדה המייצגים את המגנוליה, הפרח הרשמי של העיר שאנגחאי. נכון לשנת 2019, המגרש המרכזי שמר על מעמדו כאחד מאצטדיוני הטניס הגדולים בעולם.

כהכנה לקראת טורניר מאסטרס שאנגחאי הראשון הורחב הקומפלקס, ומספר אצטדיונים ומגרשים חדשים הוקמו עד אוגוסט 2009, מגרש גראנדסטנד (Grandstand Court), עם קיבולת של 5,000 צופים, ומגרש יוניון פיי 3 (Union Pay 3), עם קיבולת של 1,500 צופים.

היסטוריה
--------

הטורניר נוסד על ידי ה-ATP ואיגוד הטניס הסיני במטרה לפתח את שוק הטניס בסין ובאסיה באופן כללי. בשנת 1996 נערך לראשונה טורניר טניס מקצועני בעיר שאנגחאי. בשנת 2002 נערכה בעיר לראשונה אליפות סוף השנה, שנקראה אז גביע המאסטרס בטניס. בעקבות הצלחת טורניר זה החליט סבב ה-ATP להעניק לשאנגחאי את הזכויות לטורניר סוף השנה לשנים 2005–2007, ולאחר מכן להאריך את החוזה לשנה נוספת.

במרץ 2007 הודיע ה-ATP כי כחלק מהשינויים המתוכננים לעונת 2009, יוקם טורניר טניס חדש מסדרת המאסטרס בשאנגחאי, טורניר המאסטרס הראשון שייערך באסיה, במקום טורניר מדריד; כתוצאה מכך טורניר מדריד עבר לעונת החימר האירופית, שם החליף את טורניר המבורג, שנושל ממעמדו כטורניר מאסטרס. טורניר סוף השנה שינה את שמו ל"גמר סבב ה-ATP העולמי" (ATP World Tour Finals) ועבר לארנת ה-O2 בלונדון, בריטניה.

טורניר שאנגחאי הפך לספינת הדגל של החלק האסייתי בלוח השנה של סבב ה-ATP, שפרט אליו כולל גם את אליפות צ'נגדו הפתוחה בצ'נגדו ואת אליפות ג'והאי בג'והאי מסדרת 250 של סבב ה-ATP, ואת אליפות יפן הפתוחה בטוקיו ואליפות סין הפתוחה בבייג'ינג מסדרת 500 של סבב ה-ATP.

החל משנת 2019, הטורניר לא נערך בשל מגבלות נסיעה לסין, הקשורות למגיפת הקורונה.

זוכי עבר
--------

רשימת זוכי העבר לפי האתר הרשמי

### יחידים

| שנה | אלוף | מקום שני | תוצאה |
| --- | --- | --- | --- |
| 2009 | רוסיהרוסיה ניקולאי דווידנקו | ספרדספרד רפאל נדאל | 7–6(7–3), 6–3 |
| 2010 | הממלכה המאוחדתהממלכה המאוחדת אנדי מארי | שווייץשווייץ רוג'ר פדרר | 6–3, 6–2 |
| 2011 | הממלכה המאוחדתהממלכה המאוחדת אנדי מארי (2) | ספרדספרד דויד פרר | 7–5, 6–4 |
| 2012 | סרביהסרביה נובאק ג'וקוביץ' | הממלכה המאוחדתהממלכה המאוחדת אנדי מארי | 5–7, 7–6(13–11), 6–3 |
| 2013 | סרביהסרביה נובאק ג'וקוביץ' (2) | ארגנטינהארגנטינה חואן מרטין דל פוטרו | 6–1, 3–6, 7–6(7–3) |
| 2014 | שווייץשווייץ רוג'ר פדרר | צרפתצרפת ז'יל סימון | 7–6(8–6), 7–6(7–2) |
| 2015 | סרביהסרביה נובאק ג'וקוביץ' (3) | צרפתצרפת ז'ו-וילפריד צונגה | 6–2, 6–4 |
| 2016 | הממלכה המאוחדתהממלכה המאוחדת אנדי מארי (3) | ספרדספרד רוברטו באוטיסטה אגוט | 7–6(7–1), 6–1 |
| 2017 | שווייץשווייץ רוג'ר פדרר (2) | ספרדספרד רפאל נדאל | 6–4, 6–3 |
| 2018 | סרביהסרביה נובאק ג'וקוביץ' (4) | קרואטיהקרואטיה בורנה צ'וריץ' | 6–3, 6–4 |
| 2019 | רוסיהרוסיה דנייל מדבדב | גרמניהגרמניה אלכסנדר זברב | 6–4, 6–1 |
| 202020212022 | לא נערך בשל מגיפת הקורונה |
| 2023 | פוליןפולין הוברט הורקץ' | רוסיהרוסיה אנדריי רובליוב | 6–3, 3–6, 7–6(10–8) |

קישורים חיצוניים
----------------

* שאנגחאי מאסטרס, ברשת החברתית פייסבוק
* שאנגחאי מאסטרס, ברשת החברתית אקס (טוויטר)
* שאנגחאי מאסטרס, ברשת החברתית אינסטגרם

הערות שוליים
------------

1. 1 2 3 4 5  Event Info באתר הטורניר הרשמי
2. ↑  על טורנירי מאסטרס 1000 באתר ה-ATP
3. ↑  הגרלת הטורניר באתר הרשמי
4. 1 2 3  מסורת טורניר סוף השנה בטניס באתר הטורניר הרשמי
5. ↑  Shanghai Masters Cup Extends Commitment to 2008
6. ↑  על ארנת צ'יג'ונג באתר TennisTours
7. ↑  Incredible stadiums around the world באתר הדיילי טלגרף
8. ↑  אצטדיוני הטניס הגדולים בעולם באתר Pledge Sports
9. ↑  מידע על אליפות שאנגחאי בטניס (Heineken Open) באתר Grand Slam History
10. ↑  Shanghai 2009: Nikolay Davydenko overpowers Rafael Nadal to lift the title באתר Tennis World USA
11. ↑  The ATP Tour’s "Asian Swing" Now in Full Force באתר Cracked Rackets
12. ↑  סבב ה-ATP מבטל את טורנירי סין, כולל מאסרטס שנגחאי, מלוח השנה של 2022 בגלל מגבלות הקורונה, 27 ביולי 2022, באתר יורוספורט
13. ↑  רשימת זוכי העבר באתר הרשמי